80.

ENVP bi v več točkah želel, da bi bila Komisija bolj ambiciozna pri prihodnjih ukrepih, ki jih je treba sprejeti, in meni, da: — se ustrezna uporaba in izvajanje veljavnega evropskega pravnega okvira o varstvu podatkov ne samo zahtevata z zakonom, ampak da bi tudi bistveno prispevala k obnovitvi zaupanja. To velja tudi za instrumente, ki urejajo mednarodne prenose med EU in ZDA, vključno z veljavnimi načeli varnega pristana, — Komisija bi morala opozoriti, da so izjeme ali omejitve temeljnih pravic, ki se dovolijo zaradi nacionalne varnosti, upravičene in dopustne samo, če so nujno potrebne, sorazmerne in v skladu s sodno prakso Evropskega sodišča za človekove pravice in Sodišča EU, — ENVP se popolnoma strinja, da utrditev in izboljšanje okvira EU za varstvo podatkov zahtevata hitro sprejetje ustreznih predlogov za reformo varstva podatkov, da se zagotovi odločnejše, učinkovitejše in doslednejše varstvo osebnih podatkov in zasebnosti na celotnem področju uporabe zakonodaje EU. S tem bi se moralo zagotoviti tudi ustrezno varstvo podatkov pri njihovi nadaljnji uporabi za namene kazenskega pregona in pri koliziji pristojnosti na mednarodni ravni, — načela varnega pristana bi bilo treba pregledati in okrepiti v skladu s stališčem Komisije. ENVP priporoča določitev strožjih rokov za sprejetje posameznih ukrepov, vključno z ustreznim nadaljnjim spremljanjem v primeru pomanjkljivosti, — zaščitne ukrepe za varstvo podatkov, ki se uporabljajo za sodelovanje med EU in ZDA na področju kazenskega pregona, je treba okrepiti. Pogajanja, ki trenutno potekajo o „okvirnem sporazumu“, ne bi smela uzakoniti ogromnih prenosov podatkov, temveč bi morala upoštevati veljavni okvir za varstvo podatkov in rezultate postopka njegovega pregleda, ki trenutno poteka. Vsem posameznikom, na katere se nanašajo podatki, bi morali biti na voljo zlasti učinkoviti mehanizmi pravnih sredstev. To bi moralo čez določen čas veljati tudi za veljavne mednarodne sporazume, po potrebi na podlagi ustreznih prehodnih določb, — Komisija bi morala podpreti prizadevanja administracije in kongresa ZDA za sprejetje splošnega zakona o zasebnosti, ki bi zagotovil stroge zaščitne ukrepe in ustrezen nadzor, zlasti na področjih, na katerih trenutno ni ustreznega varstva zasebnosti, — pogajanja, ki trenutno potekajo za sprejetje sporazuma o partnerstvu za trgovino in naložbe, ne bi smela neugodno učinkovati na varstvo osebnih podatkov državljanov. Komisija bi morala hkrati tudi razmisliti o določitvi skupnega cilja o postopnem razvoju v smeri večje povezljivosti pravnih okvirov za varstvo zasebnosti in podatkov, h kateremu bi lahko prispevale tudi ZDA, kot je bilo že navedeno, — spodbujanje mednarodnih standardov na področju varstva zasebnosti bi moralo vključevati: (i) spodbujanje popolne skladnosti novih mednarodnih instrumentov z evropskim okvirom za varstvo podatkov; (ii) spodbujanje tretjih držav, zlasti ZDA, naj pristopijo h Konvenciji Sveta Evrope št. 108; (iii) podporo sprejetju mednarodnega instrumenta, ki bi zahteval upoštevanje standardov varstva podatkov pri izvajanju obveščevalnih dejavnosti. Ta bi se lahko sprejel na ravni ZN na podlagi člena 17 Mednarodnega pakta o državljanskih in političnih pravicah, — pri dejavnostih nadzora bi se morala vedno upoštevati načela pravne države ter načeli nujnosti in sorazmernosti v demokratični družbi. Pravne okvire na vseh ustreznih ravneh bi bilo zato treba pojasniti in po potrebi dopolniti. Ti okviri bi morali vključevati ustrezne in dovolj močne nadzorne mehanizme, — tudi institucije EU in vsi zadevni subjekti v državah članicah so kot upravljavci podatkov neposredno odgovorni za zagotovitev učinkovite varnosti informacijske tehnologije. To vključuje izvedbo ocene tveganja na področju varstva podatkov na ustrezni ravni. Ta zahteva tudi spodbujanje raziskav na področju šifrirnih mehanizmov ter ozaveščanje upravljavcev podatkov in državljanov o tveganjih za zasebnost, ki jih pomenijo proizvodi, ki se prodajo ali uporabljajo, ter zahteve, da jih je treba načrtovati po določenih postopkih, da se preprečijo ali vsaj zmanjšajo takšna tveganja. Evropska unija bi morala voditi pobude za izobraževanje o varnosti podatkov, obdelanih na spletu.